Dôvodová správa
k návrhu na zrušenie rozhodnutia vlády Slovenskej republiky č. 721 zo dňa 26.6.2002 vydaného  k transformácii štátnej príspevkovej organizácie Gynekologicko – pôrodnícka nemocnica, Partizánska 27, Bratislava a vydania nového rozhodnutia. 

	Vláda Slovenskej republiky dňa 26.6.2002 uznesením č. 721 rozhodla o transformácii štátnej príspevkovej organizácie Gynekologicko  - pôrodníckej nemocnice Partizánska 27, Bratislava na neziskovú organizáciu poskytujúcu všeobecne prospešné služby. Týmto rozhodnutím vlády rozhodla, že spoluzakladateľom neziskovej organizácie je MUDr. Vladimír Cupaník, CSc. a kolektív pracovníkov Gynekologicko – pôrodníckej nemocnice, ktorý vkladajú nepeňažný majetok vo výške 17 100 tis. Sk, pričom tento nepeňažný vklad bol stanovený znaleckým posudkom v prospech MUDr. Vladimíra Cupaníka, CSc. MUDr. Vladimír Cupaník, CSc. súčasne poskytol svojím čestným vyhlásením, že kolektív zamestnancov sa stane spoluzakladateľom neziskovej organizácie. Táto skutočnosť bola dôvodom prijatia rozhodnutia vládou SR, že záujemcom a teda spoluzakladateľom nebude len MUDr, Vladimír Cupaník, ako znel návrh rozhodnutia o transformácii predložený ministerstvom pre správu a privatizáciu národného majetku, ale aj kolektív pracovníkov.

	N základe vydaného rozhodnutia č. 721 zo dňa 26.6.2002 sa mala uskutočniť registrácia neziskovej organizácie Gynekologicko – pôrodnícka nemocnica, n.o. Partizánska 27, Bratislava. Krajský úrad v Bratislave nemohol vykonať registráciu z dôvodu, že znalecký posudok, ktorý určoval hodnotu majetku záujemcu bol v prospech MUDr. Vladimíra Cupaníka CSc., a kolektív pracovníkov ako spoluzakladatelia nemali splnenú podmienku § 11 ods. 2 písm. f) zákona č. 213/1997 o neziskových organizáciách v znení neskorších predpisov. Ide o podmienku preukázania výšky vkladu každého záujemcu, ktorý sa stáva spoluzakladateľom neziskovej organizácie. Na základe tejto skutočnosti určil lehotu na odstránenie nedostatkov návrhu na registráciu. Nepreukázanie hodnoty vkladov ostatných záujemcov, súčasne znamená, že nevkladajú majetok do neziskovej organizácie, ktorý bol určený v rozhodnutí vlády SR č. 721 zo dňa 26.6.2002, čím je daný predpoklad podať vláde SR podľa § 5 ods. 5 tzv. Transformačného zákona návrh na zrušenie rozhodnutia č. 721 zo dňa 26.6.2002. 

	Na základe vyššie uvedeného, Ministerstvo pre správu a privatizáciu národného majetku SR navrhuje vláde zrušiť rozhodnutie č. 721 zo dňa 26.6.2002 o transformácii štátnej príspevkovej organizácie Gynekologiko – pôrodnická nemocnica, Partizánska 27, Bratislava na neziskovú organizáciu a vydať nové rozhodnutie. V návrhu nového rozhodnutia, budú záujemcovia t.j. zdravotnícki pracovníci Gynekologicko –pôrodníckej nemocnice menovite identifikovaní spolu s príslušnou výšku vkladu majetku, ktorú vložia do majetku neziskovej organizácie. V nadväznosti na vydanie nového rozhodnutia súčasťou materiálu je aj návrh novej zakladacej listiny a štatútu.